《题杨大年集后》
宋代·张方平

天上灵仙谪，人间秀气涵。朱弦清庙瑟，美干豫章楠。

富艳三千牍，从容八十函。典纯追古昔，雅正合周南。

温粹琼瑶润，滋醲稼穑甘。微中缄海蚌，巧处吐春蚕。

璀璨龙宫出，精深虎穴探。机衡成臲尯，嵩洛入烟岚。

寂忍修禅智，虚柔慕史聃。骥辕曾未骋，鸾驭不停骖。

岩庙登何数，承明入独三。可怜经济意，旧客记高谈。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。